**L’Ajuntament invertirà més de 2,5 milions d’euros en executar els 25 projectes més votats per la ciutadania als pressupostos participatius**

**Prop d’un miler de persones han pres part en les diferents fases del procés de pressupostos participatius, fent propostes, participant en tallers o votant els projectes que consideraven prioritaris.**

**Els projectes elegits estan vinculats a millores de l’espai públic (més espais d’oci i esportius, remodelacions urbanes, renovació del mobiliari urbà...), dels equipaments (escolars, esportius....), de la mobilitat o de l’accessibilitat, i amb l’ampliació de les zones verdes, entre d’altres. El seu nivell d’execució es podrà consultar a partir d’ara a la plataforma online** [**Decidim El Prat**](https://decidim-elprat.diba.cat/?locale=ca)**.**

**L’Ajuntament del Prat ha ampliat en 49.000 euros les inversions inicialment previstes per a les propostes resultants dels pressupostos participatius, que finalment arribaran a 2.549.000 euros.**

L’Ajuntament del Prat invertirà 2.549.000 euros en executar els 25 projectes més votats per la ciutadania en el procés de pressupostos participatius. Aquest procés, dividit en diferents fases, es va iniciar el passat mes d’octubre i ha finalitzat amb les votacions de les propostes entre la ciutadania, que s’ha desenvolupat entre mitjans d’abril i principis de maig d’aquest any.

En el conjunt del procés, han pres part 949 persones, fent propostes, participant en tallers o, finalment, votant els projectes que consideraven prioritaris. Les votacions s’han fet per primer cop a través de la plataforma telemàtica [Decidim El Prat](https://decidim-elprat.diba.cat/?locale=ca). Cada persona podia emetre un màxim de cinc vots a propostes diferents, 1 de gran inversió (de 200.000 a 500.000 euros) i 4 de petita inversió (menys de 200.000 euros).

En aquesta darrera fase de votacions, desenvolupada del 12 d’abril al 2 de maig, hi han participat 470 persones, que han emès fins a 2.326 vots a les diferents propostes presentades, un total de 31.

De les 31 propostes que es van sotmetre a votació, s’acabaran executant la gran majoria (25), les que han rebut més suports i es poden finançar amb el pressupost municipal d’inversions reservat per a aquest procés. De fet, l’Ajuntament ha decidit ampliar en 49.000 euros la partida inicialment reservada per als projectes resultants dels pressupostos participatius, que serà finalment de 2.549.000 euros, per tal de poder acabar de completar el finançament del darrer projecte en nombre de vots dels 25 que es portaran a terme.

Aquest és el segon procés de pressupostos participatius que es porta a terme a la ciutat després del desenvolupat en el mandat anterior. A partir d’ara, es podrà seguir a la plataforma [Decidim El Prat](https://decidim-elprat.diba.cat/?locale=ca) el nivell d’execució d’aquests 25 projectes, que es resumeixen a continuació.

**Crear un *Parkour* i millorar el passeig de Lluís Serra i Giribert i els patis interiors del carrer de riu Ebre, propostes de gran inversió més votades**

La primera de les propostes de gran inversió més votades és la creació d’un *Parkour* al Prat, que implica una inversió de 300.000 euros i ha rebut 260 vots. La proposta presentada subratlla que el Prat podria convertir-se en referent d’aquest esport, que està creixent a Catalunya especialment entre les persones més joves i que consisteix en desplaçar-se a l’aire lliure sortejant diversos obstacles a partir d’acrobàcies.

La segona de les propostes d’aquest grup amb més suport ciutadà és la de millorar el passeig de Lluís Serra i Giribert (antic passeig de Joan Carles I) i els patis interiors dels edificis del carrer de Riu Ebre, que suposa una inversió total de 240.000 euros i ha rebut 109 vots. Al passeig de Lluís Serra i Giribert, es faran actuacions per tal de millorar-ne l’accessibilitat. Al carrer de Riu Ebre, es planteja reformar els patis interiors per tal de millorar-ne el manteniment i l’accessibilitat i adequar aquests espais.

**Millores a l’espai públic, equipaments, mobilitat i zones verdes, entre les prioritats de les 23 propostes més votades de menor inversió**

A continuació, s’enumeren cadascuna d’aquestes 23 propostes amb els vots rebuts per cadascuna d’elles i la inversió que impliquen.

* **Patis escolars més naturalitzats** (223 vots, 100.000 €)
* **Millorar la visibilitat dels creuaments del carrer de Lleida (**167 vots, 85.000 €)
* **Instal·lar un espai d’entrenament a l’aire lliure als jardins d’Andalusia** (155 vots, 130.000 euros)
* **Instal·lar bancs al Camí de la platja** (154 vots, 20.000 €)
* **Instal·lar jocs infantils d’aigua a la plaça de Louis Braille (**140 vots, 200.000 €)
* **Remodelació de la plaça situada entre la carretera de la Marina i el passatge de Salvador Espriu** (111 vots, 195.000 €).
* **Instal·lar jocs infantils d’aigua a la plaça de la Noguera** (104 vots, 200.000 euros)
* **Instal·lar més caixes refugi per a ratpenats (**95 vots, 2.000 €)
* **Crear l’itinerari “Descobrim el Prat”** (75 vots, 5.000 euros)
* **Fer millores a l’equipament dels horts municipals** (72 vots, 20.000 euros)
* **Instal·lar més taules de ping-pong** (72 vots, 15.000 €)
* **Senyalitzar els bicicarrers** (61 vots, 180.000 €)
* **Instal·lar panells informatius als camins del delta del Llobregat** (56 vots, 50.000 €)
* **Crear més aparcaments per a bicis als centres escolars** (51 vots, 20.000 euros)
* **Millorar la vorera del carrer de Lo Gaiter del Llobregat (**48 vots, 60.000 euros)
* **Il·luminar el dipòsit d’aigües de Sant Cosme (**44 vots, 125.000 euros)
* **Fer més visibles els desnivells de les voreres a l’avinguda de la Verge de Montserrat (**44 vots, 12.000 euros)
* **Renovar el parc infantil del carrer d’Amposta** (43 vots, 50.000 vots)
* **Instal·lar assecadors de banyadors als centres esportius municipals** (42 vots, 10.000 €)
* **Instal·lar passejos de vianants elevats en les immediacions dels Jardins de la Pau** (38 vots, 30.000 €)
* **Millorar la zona de jocs de la plaça d’Antonio Machado** (29 vots, 150.000 €)
* **Senyalitzar el circuit de vianants vinculat a L’Escola d’Arts en Viu** (25 vots, 200.000 €)
* **Instal·lar un sistema de pilotes automatitzat als carrers de Frederic Soler i de Ferran Puig (**24 vots, 150.000 €)